<classify> MKUU wa Mkoa wa Pwani, Evarist Ndikilo amepongeza uwekezaji uliofanywa na Benki ya Maendeleo TIB katika kuchagiza Pwani ya viwanda kwa kutoa mikopo katika miradi yenye tija na maendeleo mkoani humo.Ndikilo aliyasema hayo wakati alipotembelea kushuhudia miradi iliyowezeshwa na benki hiyo wakati wa Maonesho ya Wiki ya Viwanda yaliyokuwa yakifanyika mkoani humo. Alisema uwekezaji huo wa TIB umechangia kwa kiasi kikubwa katika kuunga mkono juhudi za serikali katika kuhamasisha shughuli za uwekezaji katika viwanda.Tumeshuhudia uwekezaji wa Benki ya Maendeleo TIB ulivyoleta manufaa mkoani kwetu hali inayochagiza shughuli za maendeleo hasa katika kutoa ajira mkoani Pwani, alisema Ndikilo.Mkuu wa mkoa aliongeza kuwa uwepo wa Benki ya Maendeleo TIB mkoani Pwani kumechangia kwa kiasi kikubwa kutekeleza kwa vitendo lengo la Serikali ya Awamu ya Tano ya kuchagiza Tanzania ya Viwanda.Aliongeza kuwa Benki ya Maendeleo TIB imekuwa sehemu muhimu ya utekelezaji kwa uchumi wa viwanda kwa kuwa kichocheo cha kuvutia uwekezaji wa sekta binafsi hususani kwenye maeneo yenye viwango hatarishi vikubwa. Aliyataja mafanikio yaliyoletwa na uwekezaji wa benki hiyo ikiwamo uwezeshaji wa kampuni ya uzalishaji kuku ya Mkuza na Kampuni ya Vifungashio ya Global zilizopo mkoani Pwani.Alisema umuhimu wa TIB katika kutekeleza kaulimbiu ya maonesho hayo isemayo Ijenge Tanzania Wekeza Pwani Mahali Sahihi kwa Uwekezaji unachagizwa na utekelezaji wa malengo ya serikali inayolenga ukuzaji wa sekta ya viwanda. Hivyo, TIB kama benki ya kisera ina mchango mkubwa katika kufadhili miradi ya kimkakati katika kuendeleza viwanda hapa nchini.  <topic>: KITAIFA 